Сонет (Хумма Çеменĕн сăвви)
Сонет  — Хумма Çеменĕ 1925-мĕш çулччен çырса çав çулхине «Сунтал» журналта пичетлеттерсе кăларнă сăвă

Икĕ хутлă шурă çуртăн шурă пÿлĕмне
Электриццă ламппăчкийĕ çутă çутнă чух,
 Иккĕн эпĕр… иккĕн вăрттăн пăшăлтатнине
Сассăр сывлăш итлесессĕн, эсĕ: «Ай, турух!» –

Терĕн ятăн çăмăлттайăн çăмăл юррине.
 – Турă пур вăл, ан чĕн хирĕç, айтăр венчете! -
Терĕн хыттăн, пуç устармăш, эсĕ – ух-ху-у-ух!
Шухăшларăм, ăш каларĕ: «Паттăр пул, Пракух!..»

Çав çĕр хыççăн, эсĕ, чунăм, нимсĕрех мана: 
– Хыт чĕреллĕ… юратмастăн, – терĕн çиленсе…
 Иртрĕ Вăхăт. Çĕнчĕ ĕнтĕ çĕнĕ самана. 
Шухăшсем те çĕнчĕç… килчĕç ĕнтĕ çĕнелсе. 

Эс те, сар хĕр, халĕ ĕнтĕ урăхлантăн çак: 
– Венчете айта тесе те, – каламастăн ак.

Асăрхавсем 

Сăвăсем
Чăваш литератури
Сонет